Broj: 711-I-786-P-206-20/21-06-12

Zagreb, 9. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave o mogućem sukobu interesa dužnosnice Ivane Marković, gradonačelnice Grada Supetra,** na 121. sjednici, održanoj 9. travnja 2021., donosi sljedeću:

**ODLUKU**

**Postupak za odlučivanje o sukobu interesa protiv** **dužnosnice Ivane Marković, gradonačelnice Grada Supetra, vezano za zastupanje Grada Supetra te dužnosnice kao fizičke osobe od strane istog Odvjetničkog društva Župić & partneri, neće se pokrenuti, s obzirom da iz prikupljenih podataka i dokumentacije ne proizlaze okolnosti koje upućuju na moguću povredu odredbi ZSSI-a.**

Obrazloženje

Povjerenstvo je 11. rujna 2020. zaprimilo neanonimnu prijavu mogućeg sukoba interesa podnesenu protiv dužnosnice Ivane Marković, gradonačelnice Grada Supetra, koja je zaprimljena u knjizi ulazne pošte Povjerenstva pod brojem: 711-U-3302-P-206/20-01-5, povodom koje se vodi predmet broj P-206/20.

U prijavi podnositelj u bitnom ističe da Odvjetničko društvo Župić & partneri zastupa Grad Supetar u nekoliko sudskih i upravnih postupaka te istodobno zastupa i dužnosnicu Ivanu Marković kao fizičku osobu u kaznenim postupcima po privatnoj tužbi pred Općinskim sudom u Splitu, što prema podnositelju prijave predstavlja situaciju sukoba interesa.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da dužnosnica Ivana Marković u trenutnom mandatu dužnost gradonačelnice Grada Supetra obnaša od 29. svibnja 2017., dok je istu dužnost obnašala u mandatu 2013.-2017., pa je stoga povodom obnašanja navedene dužnosti obvezna postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo potrebne podatke i dokumentaciju od Grada Supetra i Odvjetničkog društva Župić & partneri.

Na zahtjev Povjerenstva, Grad Supetar dopisom koji je u knjigama ulazne pošte Povjerenstva zaprimljen 29. listopada 2020. pod brojem 711-U-3937-P-206/20-04-5 navodi da je Grad Supetar 14. siječnja 2016. s Odvjetničkim društvom Župić & partneri d.o.o. sklopio Ugovor o pružanju odvjetničkih usluga, KLASA: 701-02/16-01/01. URBROJ: 2104/01-02/1-16-9. Od navedenog datuma Odvjetničko društvo Župić & partneri d.o.o. zastupa Grad Supetar u nizu predmeta pred sudom i drugim državnim tijelima. Predmetno odvjetničko društvo uredno ispostavlja Gradu Supetru račune za sve izvršene pravne radnje koje obavi temeljem predmetnog ugovora, a Grad Supetar uredno plaća, sukladno svojim financijskim mogućnostima. Također napominje kako su odvjetnički troškovi Grada Supetra uvelike smanjeni upravo u periodu u kojem je otpočela suradnja sa predmetnim odvjetničkim društvom.

Uvidom u Ugovor o pružanju odvjetničkih usluga, KLASA: 701-02/16-01/01. URBROJ: 2104/01-02/1-16-9 utvrđeno je da su Grad Supetar i Odvjetničko društvo Župić & partneri d.o.o. (Zastupnik) kao ugovorne strane uredili međusobna prava i obveze s osnove odvjetničkih usluga koje će Zastupnik putem svojih zaposlenih odvjetnika pružati po nalogu Grada u različitim pravnim područjima i predmetima. Zastupnik se obvezuje pružati Gradu usluge pravnog savjetovanja, prema potrebama Grada. Zastupnik se obvezuje biti na raspolaganju Gradu za davanje pravnih savjeta radnim danom, redovito od ponedjeljka do petka od 9,00 do 15,00 sati u svojim uredima u Splitu, Zagrebu i Zadru, u kojem vremenu će Grad imati na raspolaganju svakodnevnu komunikaciju elektronskom poštom, telefonom, telefaksom za tekuće potrebe. Člankom 3. definirano je da će, osim pravnog savjetovanja, Grad posebnim punomoćima povjeriti Zastupniku zastupanje Grada na području Republike Hrvatske pred sudovima i drugim nadležnim tijelima, arbitražama ili pri sklapanju određenih pravnih poslova. Člankom 4. određeno je da za usluge pravnog savjetovanja iz članka 2. ovog ugovora ugovorne strane dogovaraju mjesečnu naknadu Zastupnika u iznosu od 5.000,00 kn uvećanu za PDV.

Na zahtjev Povjerenstva, Odvjetničko društvo Župić & partneri d.o.o. je dopisom koji je u knjigama ulazne pošte Povjerenstva zaprimljen pod brojem 711-U-3938-P-206/20-05-5, dostavio podatke da Odvjetničko društvo Župić & partneri d.o.o. zastupa dužnosnicu Ivanu Marković u dva parnična predmeta koji se pred …………………………………….. vode pod posl.br. ………… i …………..

U prilogu dopisa dostavljeni su računi za odvjetničku uslugu zastupanja u navedenim predmetima koji su izdani na ime Ivane Marković i koja je osobno navedene račune koji su dospjeli i podmirivala. Iznosi na računima su iskazani sukladno iznosima propisanim Tarifom o nagradama i naknadi troškova za rad odvjetnika ( NN broj 142/12, 103/14, 118/14 i 107/15). Uvidom u dostavljene račune utvrđeno je da je Odvjetničko društvo Župić & partneri d.o.o. dužnosnici Ivani Marković u 2020.g. osam puta pružilo odvjetničke usluge te da je račun za navedene usluge ispostavljen dužnosnici Ivani Marković kao fizičkoj osobi.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 7. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz prikupljenih podataka i dokumentacije utvrđeno je da Odvjetničko društvo Župić & partneri d.o.o. pruža usluge pravnog zastupanja i druge pravne usluge Gradu Supetru te istodobno i gradonačelnici Grada Supetra u njezinim privatnim predmetima. Iz prikupljenih podataka i dokumentacije proizlazi da su navedenom Odvjetničkom društvu iz proračuna Grada Supetra isplaćene naknade samo za one usluge koje su pružene Gradu Supetru te da iz proračuna Grada Supetra nisu plaćani troškovi zastupanja dužnosnice Ivane Marković kao privatne osobe u postupcima koji se vode pred Općinskim sudom u Splitu pokrenutim privatnom tužbom dužnosnice, a koje je dužnosnica dužna podmiriti osobno iz svojih vlastitih sredstava.

Povjerenstvo ističe da su dužnosnici u donošenju odluka iz svog djelokruga rada i nadležnosti dužni pravilno upravljati situacijama potencijalnog sukoba interesa te da načela djelovanja propisana člankom 5. ZSSI-a obvezuju dužnosnika da vodi računa o vanjskom dojmu koji može proizlaziti iz određenih situacija, a koje zbog postojanja poveznica između obnašanja javne dužnosti i određenih privatnih interesa dužnosnika mogu dovesti u sumnju nepristranost dužnosnika u obnašanju javne dužnosti te time ugroziti i povjerenje građana u tijela javne vlasti. Povjerenstvo stoga tumači da situacija u kojoj dužnosnik daje punomoć za zastupanje u privatnim pravnim stvarima istom odvjetniku koji istovremeno zastupa i tijelo vlasti u kojem dužnosnik obnaša javnu dužnost, sama po sebi ne predstavlja povredu odredbi ZSSI-a, no da bi načelno takve situacije trebalo izbjegavati.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Ivana Marković, elektroničkom dostavom
2. Podnositelj prijave
3. Objava na internetskoj stranici Povjerenstva
4. Pismohrana